ออกแล้ว! ผลประชุม กนง.กูรูแนะจับตาหุ้นแบงก์ได้ประโยชน์เต็มๆ
กนง. มีมติเอกฉันท์คงอัตราดอกเบี้ยนโยบายที่ 1.50% ออกแล้ว! ผลประชุม กนง.กูรูแนะจับตาหุ้นแบงก์ได้ประโยชน์เต็มๆ
5 ส.ค. 2558

ผู้สื่อข่าวรายงานว่า ที่ประชุมคณะกรรมการนโยบายการเงิน (กนง.) มีมติเอกฉันท์คงอัตราดอกเบี้ยนโยบายที่ 1.50% เนื่องจากประเมินว่าการดำเนินนโยบายการงินในช่วงที่ผ่านมาได้ช่วยผ่อนคลายภาวะการเงินเพิ่มเติม
ประกอบกับอัตราแลกเปลี่ยนอยู่ในทิศทางที่เอื้อต่อการฟื้นตัวของเศรษฐกิจไทย จึงเห็นควรให้คงอัตราดอกเบี้ยนโยบายในการประชุมครั้งนี้ และเห็นว่านโยบายการเงินยังควรอยู่ในระดับผ่อนปรนอย่างเพียงพอและต่อเนื่อง
ทั้งนี้ กนง.มองเศรษฐกิจไทยไตรมาส 2/58 รวมถึงเศรษฐกิจทั้งปีจะฟื้นตัวแบบค่อยเป็นค่อยไป ความเสี่ยงด้านต่ำเพิ่ม ขณะที่มองอัตราเงินเฟ้อทั่วไปผ่านจุดต่ำสุดแล้ว จะค่อยๆปรับสูงขึ้นในครึ่งหลังปี 58 พร้อมใช้เครื่องมือเชิงนโยบายอย่างเหมาะสมหนุนการฟื้นตัวเศรษฐกิจ ขณะเดียวกันที่ประชุมวันนี้พิจารณาปรับลดคาดการณ์ตัวเลขเศรษฐกิจบางตัวอีกด้วย
บริษัทหลักทรัพย์ ซีไอเอ็มบี (ประเทศไทย) จำกัด ระบุในบทวิเคราะห์(5 ส.ค.)ว่า หากกนง. มีมติคงอัตราดอกเบี้ยนโยบาย แนะนำ ซื้อเก็งกำไรระยะสั้นหุ้นกลุ่มธนาคารขนาดใหญ่อย่าง KBANK KTB ซึ่งมีราคาปรับลดลงมาแรงและได้ประโยชน์หากอัตราดอกเบี้ยทรงตัว (แต่หากปรับลดดอกเบี้ยจะไม่ดีกับกลุ่มธนาคารขนาดใหญ่)